b'\n_START_ARTICLE_\n10-asis lietuvi\xc5\xb3 policijos batalionas\n_START_PARAGRAPH_\n10-asis lietuvi\xc5\xb3 policijos batalionas (vok. Litauische Schutzmannschaft\xe2\x80\x93F\xe2\x80\x93Bataillon Nr. 10), 256-asis lietuvi\xc5\xb3 policijos batalionas\xc2\xa0\xe2\x80\x93 i\xc5\xa1 lietuvi\xc5\xb3 suformuotas pagalbin\xc4\x97s kariuomen\xc4\x97s dalinys, kov\xc4\x99sis vermachto pus\xc4\x97je.\n_START_SECTION_\nFormavimas\n_START_PARAGRAPH_\n10-asis lietuvi\xc5\xb3 policijos batalionas prad\xc4\x97tas formuoti 1943\xc2\xa0m. kovo m\xc4\x97n. Kaune, \xc5\xbdaliakalnio kareivin\xc4\x97se. Vadas\xc2\xa0\xe2\x80\x93 kpt. Jonas Matulis, perkeltas i\xc5\xa1 14-ojo policijos bataliono. Tvarkos policijos vado Lietuvoje \xc4\xafsakymu numatyta, kad \xc4\xaf naujai formuojam\xc4\x85 batalion\xc4\x85 tur\xc4\x97jo b\xc5\xabti siun\xc4\x8diami tinkami SS tarnybai policijos batalion\xc5\xb3 ir vie\xc5\xa1osios policijos policininkai. Numatyta, kad batalion\xc4\x85 sudarys 715 vyr\xc5\xb3._NEWLINE_Batalion\xc4\x85 tur\xc4\x97jo sudaryti \xc5\xa1tabas ir keturios kuopos. \xc4\xae \xc5\xa1\xc4\xaf batalion\xc4\x85 buvo perkelti 69 9-ojo bataliono, 86 14-ojo bataliono ir 54 1-ojo bataliono kari\xc5\xa1kiai bei \xc4\xafvairi\xc5\xb3 Lietuvos miest\xc5\xb3 vie\xc5\xa1osios policijos policininkai._NEWLINE_10-asis batalionas tur\xc4\x97jo b\xc5\xabti apginkluotas rusi\xc5\xa1kais ginklais.\n_START_SECTION_\n1943\xc2\xa0m\n_START_PARAGRAPH_\n1943\xc2\xa0m. baland\xc5\xbeio m\xc4\x97n. 10-asis batalionas buvo pasi\xc5\xb3stas \xc4\xaf Novgorodo srit\xc4\xaf prie Ilmenio e\xc5\xbeero, kur u\xc5\xbe\xc4\x97m\xc4\x97 gynybines pozicijas prie Volchovo up\xc4\x97s. Bataliono kareiviai kartais susi\xc5\xa1audydavo su Raudonosios Armijos prie\xc5\xa1akiniais daliniais, vykd\xc4\x97 \xc5\xbevalgybinius reidus \xc4\xaf raudonarmie\xc4\x8di\xc5\xb3 pozicijas._NEWLINE_1943\xc2\xa0m. viduryje 10-asis batalionas buvo pavadintas 256-uoju batalionu.\n_START_SECTION_\n1944\xc2\xa0m\n_START_PARAGRAPH_\n1944\xc2\xa0m. vasario m\xc4\x97n., prasid\xc4\x97jus stipriam Raudonosios armijos puolimui Ilmenio e\xc5\xbeero rajone, 256-asis batalionas pasitrauk\xc4\x97 iki Ostrovo miesto (Pskovo sritis). I\xc5\xa1 Ostrovo 1944\xc2\xa0m. kovo prad\xc5\xbeioje batalionas gele\xc5\xbeinkeliu permestas \xc4\xaf Kaun\xc4\x85._NEWLINE__NEWLINE_Kaune, Auk\xc5\xa1tosios Panemun\xc4\x97s kareivin\xc4\x97se, bataliono kareiviai ils\xc4\x97josi, batalionas buvo papildytas naujokais ir mokomas._NEWLINE_Gegu\xc5\xbe\xc4\x97s m\xc4\x97n. 256-asis batalionas traukiniu i\xc5\xa1vyko \xc4\xaf Opo\xc4\x8dkos (Pskovo sritis) miest\xc4\x85, kur saugojo gele\xc5\xbeinkel\xc4\xaf ir tiltus. 1944\xc2\xa0m. vasar\xc4\x85 bataliono kareiviai dalyvavo didel\xc4\x97je operacijoje prie\xc5\xa1 tarybinius partizanus. Lietuvi\xc5\xb3 kareiviai stov\xc4\x97jo u\xc5\xbetvaroje mi\xc5\xa1ko pakra\xc5\xa1tyje ir kautyn\xc4\x97se su partizanais nedalyvavo._NEWLINE_1944\xc2\xa0m. rugs\xc4\x97jo m\xc4\x97n. 256-ojo bataliono kareiviai p\xc4\x97s\xc4\x8diomis trauk\xc4\x97si Baltijos j\xc5\xabros link. \xc4\xae paskyrimo viet\xc4\x85 (Ziemup\xc4\x97s miestel\xc4\xaf, tarp Liepojos ir Paviluosto) batalionas atvyko pirmomis spalio dienomis. \xc4\x8cia saugojo Baltijos j\xc5\xabros pakrant\xc4\x97s ruo\xc5\xbe\xc4\x85 nuo tarybini\xc5\xb3 desant\xc5\xb3._NEWLINE_1944\xc2\xa0m. spalio 13 d. Raudonoji Armija u\xc5\xbe\xc4\x97m\xc4\x97 Ryg\xc4\x85, ir spalio 15 d. prasid\xc4\x97jo pirmosios kovos d\xc4\x97l Kur\xc5\xa1o. Apsupta vokie\xc4\x8di\xc5\xb3 armijos Kur\xc5\xa1o grup\xc4\x97 (32 ne visos sud\xc4\x97ties divizijos) prie\xc5\xa1inosi Raudonajai Armijai ir atsilaik\xc4\x97 iki pat Vokietijos bes\xc4\x85lygin\xc4\x97s kapituliacijos (1945\xc2\xa0m. gegu\xc5\xbe\xc4\x97s 8 d.). Kur\xc5\xa1o grupei priklaus\xc4\x97 trys lietuvi\xc5\xb3 policijos batalionai\xc2\xa0\xe2\x80\x93 5-asis, 13-asis ir 256-asis._NEWLINE_Pirmajame kautyni\xc5\xb3 d\xc4\x97l Kur\xc5\xa1o etape Raudonoji armija puol\xc4\x97 Duobel\xc4\x97s\xe2\x80\x93D\xc5\xbeukst\xc4\x97s kryptimi. Kautyn\xc4\x97se dalyvavo 19-osios latvi\xc5\xb3 SS grenadieri\xc5\xb3 divizijos kariai. Tarybinis puolimas buvo atmu\xc5\xa1tas. \xc5\xa0iame kautyni\xc5\xb3 d\xc4\x97l Kur\xc5\xa1o etape 256-asis batalionas nedalyvavo, kadangi saugojo Baltijos j\xc5\xabros pakrant\xc4\x99, o fronto linija tuomet buvo dar netoli Rygos.\n_START_SECTION_\n1945\xc2\xa0m\n_START_PARAGRAPH_\n1945\xc2\xa0m. kovo m\xc4\x97n. 256-ojo bataliono vadu buvo paskirtas kpt. Pranas Ambrazi\xc5\xabnas._NEWLINE_1945\xc2\xa0m. sausio 12 d. Raudonoji Armija prad\xc4\x97jo didel\xc4\x99 puolam\xc4\x85j\xc4\x85 operacij\xc4\x85 prie Vyslos. Vermachto vadovyb\xc4\x97 tenai permet\xc4\x97 septynias divizijas (tarp j\xc5\xb3 dvi tank\xc5\xb3) i\xc5\xa1 Kur\xc5\xa1o grupuot\xc4\x97s. Grupuot\xc4\x97je liko 25 smarkiai susilpn\xc4\x97jusios divizijos (dvi i\xc5\xa1 j\xc5\xb3\xc2\xa0\xe2\x80\x93 tank\xc5\xb3), kurios tur\xc4\x97jo ginti 170\xc2\xa0km ilgio fronto linij\xc4\x85._NEWLINE_1945\xc2\xa0m. kovo 17 d. prasid\xc4\x97jo paskutinis m\xc5\xab\xc5\xa1i\xc5\xb3 d\xc4\x97l Kur\xc5\xa1o etapas. Apie kovo 14 d. 256-asis batalionas gavo \xc4\xafsakym\xc4\x85 atvykti \xc4\xaf Kiburi miestel\xc4\xaf, kur buvo Kur\xc5\xa1o grupuot\xc4\x97s \xc5\xa1tabas. Batalionas gavo \xc4\xafsakym\xc4\x85 vykti \xc4\xaf prie\xc5\xa1akin\xc4\x99 fronto linij\xc4\x85 prie Bartos up\xc4\x97s, kur, \xc4\xafsitvirtin\xc4\x99 de\xc5\xa1iniajame krante, i\xc5\xa1buvo iki pat Vokietijos kapituliacijos 1945\xc2\xa0m. gegu\xc5\xbe\xc4\x97s 8 d. Paskutinius du m\xc4\x97nesius batalionas dalyvavo kautyn\xc4\x97se su puolan\xc4\x8diais tarybiniais daliniais._NEWLINE_\xe2\x80\x9eU\xc5\xbe ger\xc4\x85 bataliono traukimosi organizavim\xc4\x85 ir ilg\xc4\x85 tarnyb\xc4\x85 vokie\xc4\x8di\xc5\xb3 kariuomen\xc4\x97je a\xc5\xa1 buvau apdovanotas II laipsnio \xe2\x80\x9eGele\xc5\xbeiniu kry\xc5\xbeiumi\xe2\x80\x9c ir pakeltas \xc4\xaf majorus\xe2\x80\x9c (i\xc5\xa1 Prano Ambrazi\xc5\xabno 1950.10.30d. tardymo protokolo).\n_START_SECTION_\nPo kapituliacijos\n_START_PARAGRAPH_\n1945\xc2\xa0m. gegu\xc5\xbe\xc4\x97s 8 d. didesn\xc4\x97 256-ojo bataliono kareivi\xc5\xb3 dalis pateko \xc4\xaf nelaisv\xc4\x99 ir buvo i\xc5\xa1si\xc5\xb3sti \xc4\xaf karo belaisvi\xc5\xb3 bei filtravimo stovyklas, kur jie buvo NKVD tardomi ir v\xc4\x97liau karo tribunol\xc5\xb3 teisiami._NEWLINE_Dalis bataliono kari\xc5\xa1ki\xc5\xb3 nenor\xc4\x97jo pasiduoti \xc4\xaf nelaisv\xc4\x99 ir band\xc4\x97 b\xc4\x97gti \xc4\xaf Lietuv\xc4\x85 arba netgi \xc4\xaf \xc5\xa0vedij\xc4\x85._NEWLINE_1945\xc2\xa0m. gegu\xc5\xbe\xc4\x97s 10 d. \xc5\xa1e\xc5\xa1iolikos \xc5\xbemoni\xc5\xb3 grup\xc4\x97 motorine valtimi i\xc5\xa1 Paviluosto (Latvija) atplauk\xc4\x97 \xc4\xaf Gotlando sal\xc4\x85, kur buvo internuoti. Grup\xc4\x97je buvo 256-ojo bataliono vadas mjr. Pranas Ambrazi\xc5\xabnas, to paties bataliono karininkai kpt. Valdemaras Langys (Lang\xc4\x97), leitenantai Vincas Lengvelis, Justinas Plevokas, Jonas Jan\xc4\x8dys, Soteras Vosylius, bataliono gydytojas Vincas Zenkevi\xc4\x8dius, vir\xc5\xa1ila Stasys Dranseika, puskarininkis Vacys Ingelevi\xc4\x8dius ir kareivis Pranas Pla\xc5\xa1kys. 1946\xc2\xa0m. sausio 25 d. \xc4\xafvyko Pabaltijie\xc4\x8di\xc5\xb3 kareivi\xc5\xb3 ekstradicija i\xc5\xa1 \xc5\xa0vedijos. 9 internuotus lietuvi\xc5\xb3 karius (visus i\xc5\xa1skyrus P. Pla\xc5\xa1k\xc4\xaf) \xc5\xa0vedija perdav\xc4\x97 Taryb\xc5\xb3 S\xc4\x85jungai. Visi buvo represuoti ir kal\xc4\x97jo lageriuose. Dalies j\xc5\xb3 likimai iki \xc5\xa1iol n\xc4\x97ra \xc5\xbeinomi.'